Sannast sagna hrýs mér hugur við umræðu um nýja niðurskurðar / hagræðingarnefnd ríkisstjórnarinnar . Augljóst er að margir binda við hana vonir . Heilbrigðisráðherrann segir - réttilega - að ekki megi skera niður í heilbrigðiskerfinu , þá sé heilbrigðisþjónustunni í voða stefnt ; horfa verði í aðrar áttir , til annarra ráðherra um niðurskurð ! Forsætisráherrann tekur undir með heilbrigðisráðherranum og bætir í : Taka verði tillit til heilbrigðisþjónustunnar en einnig til byggðasjónarmiða . Svona er talað nánast í sama vetfangi og sömu ráðherrar afsala ríkissjóði milljörðum króna í skatttekjur . SUS : Ég um mig frá mér til mín Og fleiri drættir eru dregnir í þessa mynd . Í Morgunblaðinu birtast frjálshyggju-staksteinar og síðan í dag frjálshyggju - leiðari . Þar er tekið undir með Sambandi ungra sjálfstæðismanna , sem 7. júlí sl. hafi haldið upp á " skattadaginn , daginn sem fólk hættir að vinna fyrir hið opinbera og fer að vinna fyrir sig sjálft . " Hvað skyldi þetta þýða ? Svo er að skilja lesandi góður að þegar þú vinnur fyrir sköttum til að fjármagna Krabbameinsdeild Landspítalns , Veðurstofnuna , Hagaskólann , Landhelgisgæsluna , slökkviliðið , vatnsveituna og lögregluna , þá ertu samkvæmt þessum kokkabókum ekki að vinna fyrir sjálfan þig heldur einhverja allt aðra , þér fullkomlega framandi . Hvernig verður heimur hins eigingjarna afmarkaður ? En ef barnið þitt veikist eða mamma þín eða þú sjálfur og nauðsynlegt verður að sækja til framngreindra stofnana hvenær skyldi þjónustan byrja að vera í þína eigin þágu ? Og hvenær hættir hún að vera það ? Þannig er hægt að tryggja að hugsjónir ungra sjálfstæðismanna rætist og að enginn hætta sé á að þeir þurfi nokkurn tímann að borga fyrir aðra manneskju . Rándýrar einkalausnir á kosntað skattgreiðenda og sanngirni Formaður Sjálfstæðisflokksins sagði í þætti , sem við báðir vorum í fyrir síðustu kosningar , að sem dæmi um sparnað á Landspítalunum mætti nefna augnsteina-aðgerðir . Þær væri hægt að flytja alfarið út fyrir veggi spítalns . En hver greiðir einkapraksís-læknunum spurði ég , að sjálfsögðu Tryggigastofnun með skattfé og síðan sjúklingurinn sjálfur . Þett er hugsun sem Guðlaugur Þór Þórðarson , nefndarmaður í niðurskurðar / hagræðingarnefndinni nýju og fyrrum heilbrigðisráðherra þekkir vel til . Nú er að sjá hvort augnsteina-lækningarnar verði á meðal hagræðingarlausna . Við fengum að kynnast mörgum slíkum í valdatíð Sjálfstæðisflokksins á sínum tíma með dyggilegri aðstoð Framsóknar . Það er þarna sem niðurskurðar / hagræðingarnefndin verður að hrollvekjandi tilhugsun . Svona nefndir eru nefnilega iðulega notaðar til kerfisbreytinga í þágu einkahagsmuna . " Hagrætt " inn í atvinnuleysi ? Ég staldraði einnig við þegar ég heyrði haft eftir forsætisráðherranum í dag að verkefnið væri að fækka störfum hjá hinu opinbera . Það fylgdi ekki frásögninni hvar það væri - hverjum ætti að segja upp . Bara fækka störfum . Er í lagi að skapa atvinnuleysi á meðal opinberra starfsmanna - bara rétt sisvona ? Og mér er spurn , er of margt starfandi fólk í skólum landsins , á sjúkrahúsum , í lögreglunni , hjá dómstólunum , hjá sýslumannsembættunum , í fangelsunum , hjá Veðurstofu Íslands eða hjá Vegagerðinni ? Er ekki verkefnið að efla þessa þjónustu ? Ætti verkefnið ekki að vera að draga úr misskiptingunni í þjóðfélagina þannig að þau minnki við sig sem lifa í vellystingum á kostnað almennings . Því miður boða fyrstu skref ríkisstjórnarinnar í skattamálum ekki neitt gott í þessu efni . Þörf á stöðugu endurmati Öll þessi opinbera þjónustustarfsemi þarf að vera í stöðugu endurmati og endurmótun . Stundum þarf að fjölga og stundum má fækka starfsfólki . Opinbera þjónustu þarf stöðugt að laga að nýjum þörfum og draga þarf saman seglin þar sem þörf er ekki lengur fyrir hendi eða hægt að sinna verkefnum á hagkvæmari máta . Í öðrum tilvikum þarf að þenja út og efla þjónustu til hagsbóta fjölskyldum og atvinnurekstri . Mörg slík áform voru í burðarliðnum á síðasta kjörtímabili og sum þegar komin til framkvæmda . Þegar best tókst til var allt gert með hægðinni og af kunnáttu . Hraði og óðagot var ævinlega ávísun á hrakfarir . Um hvort tveggja þekki ég mörg dæmi , vel heppnaða endurskipulagningu annars vegar og hins vegar brotlendingu þar sem endurskipulagning skilaði ekki tilætluðum árangri - hafði jafnvel lamandi og eyðileggjandi áhrif . Sjálfur hef ég átt sæti í niðurskurðar / hagræðingarnefnd af þessu tagi . Það var í tíð fyrri ríkisstjórnar . Embættismaður úr fjármálaráðuneytinu stýrði för , vopnaður excel-skjali og reglustriku . Nefndarmenn áttu eitt sameiginlegt : Vankunáttu um viðfangsefni sitt . Umræða og tillögur voru oftar en ekki í samræmi við þá grundvallarstaðreynd . Þetta kann að hljóma óvæginn dómur . En nákvæmlega svona hafa aðfarirnar iðulega verið í gegnum tíðina gagnvart opinberri þjónustustarfsemi og verst hefur framganga stjórnmálamanna verið þegar þeir hafa látið stjórnast af þröngsýnni hugmyndafræði eins og raunin var síðari hluta tíunda áratugar síðustu aldar og á fyrsta áratug hinnar tuttugustu og fyrstu aldar . Og viti menn , þá var stjórnarmynstrið hið sama og nú ! Fylgst verður með Formann hinnar nýju nefndar , Ásmund Einar Daðason þekki ég af góðu einu . En heldur óttast ég að ýmisr séu að þvo hendur sínar með því að færa ákvarðanir um niðurskurð og kerfisbreytingar yfir á hans herðar og annarra nefndarmanna . Innanborðs í nefndinni eru að vísu staðfastir einkavæðingarsinnar sem ég óttast að víli ekki fyrir sér að skera niður til að " hagræða " yfir í einkarekstur . Nefndarmenn mega hins vegar vita að fylgst verður með störfum þeirra , ekki aðeins velferðarkerfinu til varnar heldur líka pyngju skattborgarans . Markaðslausnir pennigafrjálshyggjunnar hafa nefnilega reynst skattborgaraunum þungur baggi auk þess sem rándýrar einkalausnir valda óbærilegu misrétti í samfélaginu .